**Referat fra styremøte i Oslo svømmekrets 2. desember 2021**

Sted: Digitalt på Teams

Til stede: Håvard Johnsen Bekk, Ellen Beck, Ted Lier, Ragnhild Andenæs, Annette Birkeland (referent)

Gjester: Kristian Austveg, Inger-Mari Ouren (Kontrollutvalget), Linda Amundsen (Kontrollutvalget)

Forfall: Hedi Anne Birkeland

**Sak 1: Møte med Kontrollutvalget**

Kontrollutvalget presenterte seg selv. Inger-Mari Ouren er konstituert som leder av Kontrollutvalget. Kontrollutvalget orienterte om sin funksjon og virksomhet. Kontrollutvalget oppfordret kretsstyret til å oppdatere navn og kontaktinformasjon til medlemmene i Kontrollutvalget på nettsidene. Dokumenter osv til Kretstinget skal innom Kontrollutvalget, og utvalget oppfordret kretsstyret til å begynne planleggingen av tinget allerede nå.

Oppfølging av vedtak fra Kretstinget – styret er i sluttfasen av prosessen med å fylle kretssekretærfunksjonen.

Kretsen har e-postadresse oslo@medley.no, som fra og med 1.1.2022 ivaretas av Kristian Austveg som kretssekretær. Kontrollutvalget kan benytte adressen for å komme i kontakt med styret ved behov.

**Sak 2: Referat fra forrige møte**

Referatet fra forrige møte var godkjent elektronisk, og det var ingen merknader eller oppfølgingspunkter.

**Sak 3: Formalisere oppstarten for kretssekretær fra 1.1.22**

*Vedtak:* Håvard Johnsen Bekk og Annette Birkeland får fullmakt fra styret til å utarbeide og inngå avtale med Speed/Kristian Austveg angående utførelsen av arbeidet som kretssekretær fra og med 1. januar 2022.

**Sak 4: Planlegge kretsstinget 2022**

*Vedtak:* Kretstinget legges til 6. april 2022.

Vedtaket innebærer at dokumentene må tilgjengeliggjøres 30. mars, og forslag må være styret i hende 14 dager før tinget (dvs. 23. mars). Kretsstyret legger opp til et styremøte 24. mars der også Kontrollutvalget inviteres for å gjennomgå forslag og dokumenter. Innkalling til Kretstinget må sendes ut senest 2. mars. Det bør avholdes kretsstyremøte 1. mars, der regnskap og årsmelding ferdigstilles.

**Sak 5: Overføre regnskap fra Karin Aakermann til kretssekretær**

Karin Aakermann fullfører årsregnskapet for 2021. Det har ikke vært dobbeltsignering hittil, og det er ett av punktene Kontrollutvalget kommenterte til Kretstinget i 2021. Dobbeltsignering må ordnes til Kristian Austveg tar over regnskapet – Håvard Johnsen Bekk tar ansvar for dette.

**Sak 6: Møtehjul frem til kretstinget**

Behandlet under sak 4.

**Sak 7: Bassengfordeling 2022/23**

Annette Birkeland hadde sendt ut forslag til skjema for å kartlegge idrettslagenes behov for bassengtilgang i forkant av møtet. Styret ga sin tilslutning til skjemaet med enkelte endringer, og uttrykte at dette vil være et nyttig og viktig verktøy for forhandlingene om bassengtid. Resultatene fra undersøkelsen kan for eksempel oversendes OIK og BYM i forkant av forhandlingene for å synliggjøre svømmeidrettenes behov før BYM utformer sitt tilbud. Det ble kommentert at det er viktig at idrettslagene ikke «kannibaliserer» hverandre i fordelingen.

Styret oppfordret til å sende ut skjemaet i elektronisk format, feks gjennom Microsoft Forms e.l. Annette Birkeland undersøker og sender ut. Stup og vannpolo ønsker egen fordeling i forhandlingene med OIK. Annette dobbeltsjekker med synkron.

*Vedtak:* Særidrettene stup, synkron og vannpolo, alle tilknyttet Norges Svømmeforbund og Oslo svømmekrets, ønsker å være egne subjekter i bassengfordelingen for 2022/23, på samme måte som fridykking og undervannsrugby.

**Sak 8: Svømmetinget 2022**

Håvard informerte om at svømmetinget blir avholdt i april 2022.

**Sak 9: Eventuelt**

LSvK har meldt inn et stevne i Medley i april 2022, og ønsker å flytte det frem en uke. Det er kretsstyret som godkjenner terminlisten.

*Vedtak:* Styret aksepterer flyttingen av stevnet i Medley. Håvard legger det inn.

\*\*\*

**Styremøter fremover i 2022: 25. januar, 1. mars, 24. mars**